(46)

Is féidir gníomhaíocht in aghaidh ábhar neamhdhleathach a ghlacadh ar bhealach níos tapúla agus níos iontaofa i gcás ina ndéanann ardáin ar líne na bearta is gá lena áirithiú go gcaitear le fógraí a chuirtear isteach chuig comharthóirí iontaofa , ag gníomhú dóibh laistigh dá réimse ainmnithe saineolais, trí na sásraí fógra agus gnímh a éilítear sa Rialachán seo ar bhonn tosaíochta, agus go gasta, agus próis chuí á chur san áireamh agus gan dochar don cheanglas chun gach fógra a chuirtear isteach faoi na sásraí sin a phróiseáil agus cinneadh a dhéanamh faoi ar bhealach tráthúil, dícheallach agus oibiachtúil. Níor cheart stádas mar chomharthóir iontaofa a bhronnadh ach ar eintitis , ar feadh tréimhse dhá bhliain agus ní ar dhaoine aonair, a léirigh, i measc nithe eile, go bhfuil saineolas agus inniúlacht ar leith acu maidir le dul i ngleic le hábhar neamhdhleathach, go léiríonn siad leasanna comhchoiteanna agus go n-oibríonn siad ar bhealach dícheallach agus oibiachtúil agus go bhfuil struchtúr cistiúcháin trédhearcach acu. Ba cheart an cead a bheith ag an gComhordaitheoir Seirbhísí Digiteacha an stádas a athnuachan i gcás inaleanann an comharthóir iontaofa de cheanglais an Rialacháin seo a chomhlíonadh . Is féidir le heintitis phoiblí a bheith i gceist le heintitis den sórt sin, i gcás ábhar sceimhlitheoireachta mar shampla, aonaid tarchuir idirlín in údaráis um fhorfheidhmiú an dlí náisiúnta nó i nGníomhaireacht an Aontais Eorpaigh i ndáil le Comhar i bhForfheidhmiú an Dlí (“Europol”) nó d’fhéadfaidís a bheith ina n-eagraíochtaí neamhrialtasacha , eagraíochtaí tomhaltóra agus ina gcomhlachtaí leathphoiblí, cosúil leis na heagraíochtaí atá mar chuid de líonra INHOPE de bheolínte chun ábhar mí-úsáide leanaí a thuairisciú agus eagraíochtaí atá tiomanta d’fhógra a thabhairt maidir le léirithe ciníocha agus seineafóbacha neamhdhleathacha ar líne. Ba cheart do chomharthóirí iontaofa tuarascálacha atá éasca a thuiscint agus mionsonraithe a fhoilsiú maidir le fógraí arna gcur isteach i gcomhréir le hAirteagal 14. Sna tuarascálacha sin, ba cheart faisnéis a chur in iúl amhail fógraí arna n-aicmiú de réir eintiteas an tsoláthraí seirbhísí óstála, an cineál ábhair ar tugadh fógra faoi, na forálacha dlíthiúla a líomhnaíthear a bheith sáraithe ag an ábhar i dtrácht, agus an ghníomhaíocht arna dhéanamh ag an soláthraí. Sna tuarascálacha, ba cheart go n-áireofaí faisnéis maidir le haon choinbhleacht leasa a d’fhéadfadh a bheith ann agus foinsí cistithe, chomh maith leis an nós imeachta arna chur i bhfeidhm ag an gcomharthóir iontaofa chun a neamhspleáchas a choinneáil. Maidir le cearta maoine intleachtúla, d’fhéadfaí stádas an chomharthóra iontaofa a bhronnadh ar eagraíochtaí tionscail agus ar shealbhóirí cearta, i gcás inar léirigh siad go gcomhlíonann siad na coinníollacha is infheidhme, agus go n-urramaíonn siad na díolúintí agus na teorainneacha maidir le cearta maoine intleachtúla . Níor cheart go dtuigfí le rialacha an Rialacháin seo maidir le comharthóirí iontaofa go gcoisceann siad ardáin ar líne ó chaitheamh mar a chéile le fógraí arna gcur isteach ag eintitis nó daoine aonair nár bronnadh stádas mar chomharthóir iontaofa orthu faoin Rialachán seo, ó chomhoibriú ar bhealach eile le heintitis eile, i gcomhréir leis an dlí is infheidhme, lena n-áirítear an Rialachán seo agus Rialachán (AE) 2016/794 ó Pharlaimint na hEorpa agus ón gComhairle. (43) Chun mí-úsáidí ar stádás an chomharthóra iontaofa a sheachaint, ba cheart go mbeifí in ann an stádas sin a fhionraí i gcás inar thionscain Comhordaitheoir Seirbhísí Digiteacha na bunaíochta imscrúdú bunaithe ar chúiseanna dlisteanacha. Níor cheart an fionraí a bheith ann ar feadh tréimhse ar faide í ná an t-am atá ag teastáil chun an t-imscrúdú a dhéanamh agus ba cheart é a choinneáil má thagann Comhordaitheoir Seirbhísí Digiteacha na bunaíochta ar an gconclúid go bhféadfaí a mheas go fóill gur comharthóir iontaofa í an t-eintiteas i dtrácht.